Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan neuvoston direktiivin 70/220/ETY muuttamisesta"



Virallinen lehti nro C 204 , 18/07/2000 s. 0001 - 0002



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan neuvoston direktiivin 70/220/ETY muuttamisesta" (2000/C 204/01) Neuvosto päätti 13. maaliskuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 3. toukokuuta 2000. Esittelijä oli José Ignacio Gafo Fernández. Talous- ja sosiaalikomitea hyväksyi 24. ja 25. toukokuuta 2000 pitämässään 373. täysistunnossa (24. päivän kokouksessa) seuraavan lausunnon yksimielisesti. 1. Johdanto 1.1. Ajoneuvojen päästöjen vähentämiseksi ja valvomiseksi on viime vuosina esitetty muun muassa ajoneuvojen sisäistä valvontajärjestelmää (OBD-järjestelmää) koskeva vaatimus. Järjestelmän avulla on tarkoitus todentaa jatkuvasti, että moottorin ollessa käynnissä ajoneuvon päästöt vastaavat valmistushetkellä määriteltyjä standardeja. 1.2. OBD-järjestelmät ovat pakollisia vuodesta 2000 alkaen (tai ajoneuvotyypistä riippuen vuodesta 2001 alkaen) ottomoottorilla varustetuissa henkilöautoissa tai hyötyajoneuvoissa. 1.3. "Ottomoottorilla varustettuihin ajoneuvoihin" sisältyvät myös sellaiset - usein julkisen palvelun - ajoneuvot, jotka toimivat kokonaan tai osittain vaihtoehtoisilla polttoaineilla kuten neste- tai maakaasulla. Yleisesti ottaen voidaan katsoa, että näiden polttoaineiden päästöt ovat muita ympäristöystävällisempiä. 1.4. Nykyisin kehitettyjen OBD-järjestelmien käyttö aiheuttaa käytännön ongelmia neste- ja maakaasua käyttäville ajoneuvoille. Vaikka on olemassa Yhdysvalloissa tyyppihyväksyttyjä OBD-järjestelmiä, niitä ei ole hyväksytty Euroopassa, eikä nykyisin sitä paitsi ole OBD-järjestelmiä, jotka voitaisiin säätää tehokkaasti siirtymään oikealla tavalla välittömästi perinteisen polttoaineen kuten bensiinin käytöstä vaihtoehtoisten polttoaineiden kuten neste- tai maakaasun käyttöön. 1.5. Yhteisön yhdenmukaistamisdirektiiveissä on ollut tapana asettaa eri täytäntöönpanopäivä yhtäältä täysin uudenmallisille ajoneuvoille (jotka on juridisesti määritelty "uusiksi ajoneuvotyypeiksi") ja toisaalta olemassa oleville malleille (jotka on juridisesti määritelty "kaikiksi ajoneuvotyypeiksi"), ja niissä on yleensä säädetty ensiksi mainituille ("uusille ajoneuvotyypeille") lyhyempi ajanjakso normien täytäntöönpanemiseksi. 1.6. Komission asiakirjassa todetaan lisäksi, että Yhdysvalloissa Kalifornian osavaltiossa asetettuja vaatimuksia aletaan soveltaa vasta "vuosimallista 2004 alkaen". Komissio on kuitenkin asettanut uusien ajoneuvotyyppien vaatimuksille määräajaksi vuoden 2003, mikä vaikeuttaa kyseisten laitteiden ja ajoneuvojen valmistajien mahdollisuutta saada järjestelmä toimivaksi näin lyhyessä määräajassa. 2. Yleistä 2.1. Komitea on yhtä mieltä komission kanssa muutosehdotuksen pääkohdista. 2.2. Komitea kehottaa kuitenkin komissiota, Euroopan parlamenttia ja neuvostoa noudattamaan tämän direktiivin kohdalla kiireellisyysmenettelyä, jotta autoteollisuudella olisi selkeät ja tarkat puitteet saattaa yksinomaan tai osittain neste- tai maakaasua käyttäviä, ottomoottorilla varustettuja ajoneuvoja varten suunnitellut OBD-järjestelmät toimiviksi. 2.3. Autoteollisuuden on käytännöllisesti katsoen mahdotonta saada kyseiset OBD-erityisjärjestelmät toimiviksi komission asiakirjassa esitettyjen määräaikojen puitteissa siten, että niitä voitaisiin hyödyntää neste- tai maakaasukäyttöisissä ajoneuvoissa. Tämä on perusteltavissa ensisijaisesti seuraavilla syillä: 2.3.1. Neste- tai maakaasua käyttäviä ajoneuvoja ei ollut alun perin tarkoitus sisällyttää direktiivin 70/220/ETY eikä sen tarkistetun direktiivin 98/69/EY piiriin. OBD-järjestelmät säädettiin ensimmäistä kertaa pakollisiksi jälkimmäisessä direktiivissä, minkä vuoksi teollisuus ei ollut alkanut tutkia järjestelmien suunnittelua eikä asentamista. 2.3.2. Direktiiviä 99/102/EY annettaessa tehty päätös muuttaa OBD-järjestelmän alkuperäisiä spesifikaatioita edellyttää, että järjestelmien toimivuudesta yksinomaan bensiinikäyttöisissä moottoreissa hankitaan lisää kokemusta, ennen kuin niitä voidaan käyttää myös muuntyyppisissä moottoreissa, jotka toimivat yksinomaan tai osittain nestemäisistä polttoaineista suuresti poikkeavilla kaasupolttoaineilla. Samaa voitaisiin pohtia enimmäismassaltaan yli 2500 kg painavien N1- ja M1-luokan II- ja III-alaluokan ajoneuvojen kohdalla. 2.3.3. Teollisuus on hiljattain alkanut tuoda markkinoille neste- ja maakaasua käyttäviä ajoneuvoja, joiden päästöt ovat alhaisia ja joihin ei voida asentaa OBD-järjestelmiä näin lyhyessä määräajassa. 2.3.4. Näin on esimerkiksi Kalifornian osavaltion laita, jossa OBD-järjestelmät on tarkoitus ottaa käyttöön vuoteen 2004 mennessä. 3. Erityistä 3.1. Muutetaan liitteen I kohtaa 8.1.2 seuraavasti: Siirretään direktiivin täytäntöönpanoa M1-luokan ajoneuvojen osalta, joiden enimmäismassa on alle 2500 kg, ja N1-luokan I-alaluokan ajoneuvojen osalta vuodesta 2003 1. päivään tammikuuta 2004 ("uudet ajoneuvotyypit") ja vuodesta 2006 1. päivään tammikuuta 2007 (kaikki ajoneuvotyypit). Siirretään direktiivin täytäntöönpanoa M1-luokan ajoneuvojen osalta, joiden enimmäismassa on yli 2500 kg, ja N1-luokan II- ja III-alaluokan ajoneuvojen osalta vuodesta 2006 1. päivään tammikuuta 2007 ("uudet ajoneuvotyypit") ja vuodesta 2007 1. päivään tammikuuta 2008 (kaikki ajoneuvotyypit). Bryssel 24. toukokuuta 2000. Talous- ja sosiaalikomitean puheenjohtaja Beatrice Rangoni Machiavelli